Kotkan Pohjola-Norden ry järjestää yhdessä Kotkan kaupunginkirjaston ja Kotkan kaupunginteatterin kanssa Pohjoismaisen kirjallisuusviikon avajaiset maanantaina 15.11.2021 klo 18 Kotkan kaupunginkirjaston auditoriossa.

Tämä jo perinteeksi muodostunut tapahtuma on otettu Kotkassa todella omaksi, ja se on kerännyt vuosittain innostuneen yleisön pohjoismaisen kirjallisuuden ja kerronnan äärelle.

Ajatus Pohjoismaisesta kirjallisuusviikosta lähti liikkeelle elokuussa 1995, vasta perustetun Pohjoismaiden kirjastoyhdistyksen uusien ideoiden seminaarissa Kööpenhaminassa. Viikon tarkoituksena on nostaa esille pohjoismaisen kerronnan perinnettä ja levittää pohjoismaista kirjallisuutta kaikissa Pohjoismaissa. Viikkoa vietetään, kun on pimein aika Pohjolassa; silloin sytytetään kynttilä ja keräännytään yhteen lukemaan ja kuuntelemaan tarinoita kirjallisuudesta. Pohjoismainen kirjallisuusviikko onkin ääneen lukemistapahtuma, jossa luetaan kulloiseenkin teemaan liittyviä otteita pohjoismaisesta kirjallisuudesta samaan aikaan koko Pohjolassa, Baltiassa ja muissa Pohjolasta kiinnostuneissa instituutioissa ympäri maailmaa.

Tämän vuoden teemana on ”Unelmat ja kaipaus”, ja kaikkialla Pohjoismaissa ääneen luettava teksti löytyy Ahvenanmaalta kotoisin olleen Sally Salmisen klassikkoromaanista *Katrina*. Se on monien rakastama saaristolaisromaani, joka kertoo Ahvenanmaalle muuttavasta nuoresta ja edistyksellisestä naisesta, joka saavuttaa lopulta arvostetun aseman yhteisössään.

Maanantaina 15.11. klo 18 Pohjoismaisen kirjallisuusviikon avaussanat lausuu Kotkan Pohjola-Norden ry:n puheenjohtaja Susanne Öksnevad, jonka jälkeen kirjastotoimenjohtaja Mikko Niemi sytyttää kynttilän. Kotkan kaupunginteatterin näyttelijä Lise Holmberg lukee viikon teeman ”Unelmat ja kaipaus” tekstin Sally Salmisen *Katrina*-romaanista. Tämänkertaisena kirjailijavieraana on viime vuonna *Raija*-teoksellaan Finlandia-palkintoehdokkaana ollut kotkalainen Ritva Hellsten. Hän kertoo kirjoistaan ja kirjoittamisestaan. Mukana tilaisuudessa on myös kustantamo Aviadorin edustaja Vesa Tompuri.

Tilaisuuteen on vapaa pääsy.